Title: Mitä kestävä kehitys tarkoittaa?
Course: Kestävän kehityksen edistäminen S2 (2023-2024) > Section: Osa 1: Mitä kestävä kehitys tarkoittaa?

Mitä kestävä kehitys tarkoittaa?

Kestävä kehitys tarkoittaa sitä, että yritämme rakentaa hyvää tulevaisuutta. Yritämme rakentaa maapallosta parempaa paikkaa elää kaikille ihmisille ja luonnolle.

Maapallolla on monia ongelmia, joita me yritämme ratkaista toimimalla kestävän kehityksen mukaisesti.

Kaikki voivat tehdä pieniä ja suuria kestävän kehityksen tekoja. Kaikkien valinnat ja päätökset vaikuttavat siihen, minkälaista tulevaisuutta me rakennamme: sinun ja minun, koulun, työpaikkojen, valtioiden.

Miksi kestävää kehitystä kannattaa opiskella?

Kestävä kehitys on valtavan iso aihe ja se koskettaa kaikkea elämää. Kestävässä kehityksessä käsitellään tämän hetken isoimpia haasteita ja niiden ratkaisuja – on jokaisen oikeus ja velvollisuus ymmärtää, mitä nämä haasteet tarkoittavat ja miten niihin voi vaikuttaa. Erilaisten valintojen tekemisessä auttaa huomattavasti se, että ne perustuvat enemmän tiedolle ja vähemmän luulolle.

Kestävä kehitys koskettaa hyvin vahvasti myös työtä: työpaikoilla tarvitaan ammattilaisia, jotka osaavat toimia kestävän kehityksen periaatteiden mukaisesti: kunnioitamme työkavereita ja asiakkaita, noudatamme yhteisiä sääntöjä ja säästämme materiaalia ja energiaa.

Mitkä ovat kestävän kehityksen tavoitteita?

Koko maapallolle on sovittu yhteiset kestävän kehityksen tavoitteet: Agenda 2030 –tavoitteet. Agenda 2030 –tavoitteita on yhteensä 17 kappaletta. Jokainen valtio yrittää itse ja yhdessä muiden kanssa saavuttaa tavoitteet.  Monissa tavoitteissa onkin tultu paljon eteenpäin vuodesta 2015, mutta on vielä paljon työtä edessä.

Agenda 2030 -tavoitteet ovat hyvin kunnianhimoisia ja onkin todennäköistä, että niitä ei ikinä saavuteta täydellisesti. Agenda 2030 -tavoitteiden ensisijainen tarkoitus onkin se, että niiden avulla pystymme kuvittelemaan toivottavan tulevaisuuden: yhteiset tavoitteet auttavat kaikkia maita toimimaan samansuuntaisesti ja yhdessä. Tavoitteiden avulla on myös helpompi suunnitella ne toimet ja teot, joita nyt pitäisi tehdä.

Jokaisella maalla on koko maapallon tavoitteiden lisäksi myös omia kestävän kehityksen tavoitteita. Myös Suomella on omat tavoitteet: ”Suomi jonka haluamme 2050”. Voit tutustua Suomen tavoitteisiin tarkemmin Sitoumus 2050 -sivustolla, josta löydät myös eri alojen työpaikkojen tekemiä kestävän kehityksen sitoumuksia.

Kuva: Agenda 2030 -tavoitteet ovat yhteiset kestävän kehityksen tavoitteet koko maapallolle.