Title: Luonnonvarat
Course: Kestävän kehityksen edistäminen S2 (2023-2024) > Section: Osa 2: Ekologinen kestävyys

Luonto tuottaa paljon erilaisia raaka-aineita, joita me ihmiset käytämme. Näitä raaka-aineita, joita me saamme luonnosta, kutsutaan luonnonvaroiksi. Luonnonvaroja ovat esimerkiksi:

- Puut ja muut kasvit
- Vesi
- Metallit
- Raakaöljy
- Kivihiili
- Tuuli
- Maakaasu
- Auringonvalo

Ihminen käyttää luonnonvaroja rakentamiseen. Esimerkiksi kaikki tavarat ja rakennukset on rakennettu luonnonvaroista. Ihminen käyttää luonnonvaroja energian tekemiseen. Esimerkiksi auton polttoaine tehdään raakaöljystä ja sähköä tehdään tuulesta. Luonnonvaroja käytetään siis ihan kaikkeen elämiseen!  Osa luonnonvaroista on uusiutuvia, eli niitä muodostuu koko ajan lisää. Uusiutuvia luonnonvaroja ovat esimerkiksi kasvillisuus, vesi, auringon säteily ja tuuli.

Osa luonnonvaroista on uusiutumattomia, eli niitä ei enää muodostu lisää. Kun ihminen on käyttänyt kaikki uusiutumattomat luonnonvarat, ne ovat kokonaan loppu. Uusiutumattomia luonnonvaroja ovat esimerkiksi metallit ja mineraalit, ydinvoima sekä fossiiliset polttoaineet, eli kivihiili, öljy ja maakaasu.

Kaikki ihmisen rakentamien esineiden ja rakennusten materiaali ja valmistukseen käytetty energia on otettu luonnosta esimerkiksi puita kaatamalla, vesiä patoamalla ja metalleja louhimalla. Samalla tuotamme valtavat määrät jätettä, josta tällä hetkellä vain pieni osa menee kierrätykseen. Tällainen toiminta ei voi jatkua loputtomiin, sillä luonto ei pysty tuottamaan uusia raaka-aineita näin nopealla tahdilla, mitä me kuluttamme.

Luonnonvarojen ylikulutus tarkoittaa sitä, että kulutamme (=käytämme) luonnonvaroja liikaa. Me esimerkiksi ostamme liikaa tavaroita. Luonnonvarojen ylikulutuksesta seuraa erilaisia ympäristöongelmia, kuten ruoka- ja vesipulaa, sään ääri-ilmiöitä (esimerkiksi kuivuus ja hirmumyrskyt) sekä luonnon monimuotoisuuden köyhtymistä.