Title: Kiertotalous
Course: Kestävän kehityksen edistäminen S2 (2023-2024) > Section: Osa 5: Kiertotalous

Ihmiset käyttävät luonnonvaroja rakentamiseen, tavaroihin ja energian tuottamiseen. Liian usein käy niin, että lopulta suurin osa käyttämistämme luonnonvaroista päätyy jätteeksi tai jää käyttämättä uudestaan. Silloin joudumme uudestaan hakemaan raaka-aineita luonnosta. Kiertotaloudella tarkoitetaan, että kaikki raaka-aineet ja materiaalit kiertävät siten, että niiden arvo säilyy. Kaikki materiaali käytetään mahdollisimman tehokkaasti. Kiertotaloudella on kolme tavoitetta:

1. Vähennetään syntyvän jätteen määrää
2. Siirrytään tuotteiden omistamisesta palveluiden käyttämiseen
3. Toimitaan materiaaliviisaasti

Kiertotalous ei ole sama asia kuin kierrättäminen

Kierrättäminen tarkoittaa sitä, että kun lajittelemme jätteet niin ne käytetään uudestaan raaka-aineena (= kierrättäminen). Kierrättäminen tapahtuu siis vasta silloin, kun jätettä on jo syntynyt. Mutta miten voisimme vähentää syntyvän jätteen määrää? Ettei meillä olisi niin paljon jätettä, jota meidän täytyy kierrättää? Kiertotalouteen kuuluu paljon muitakin keinoja kuin kierrättäminen. Tässä kappaleessa on esitelty 5 tärkeintä kiertotalouden keinoa.

Video 1: Katso video kiertotaloudesta (TAT CC BY-NC-ND 4.0)

Kiertotalous: Käytetään tavaroita pitkään

Kun tavaran elinkaari loppuu, joudumme ostamaan uuden tavaran. Jos tavaroilla on lyhyt käyttöikä, joudumme ostamaan usein uuden tavaran entisen tilalle. Tämä saa aikaan myös paljon jätettä. Kuinka tavaran elinkaaria voi pidentää? Tavaran käyttöikää voi pidentää niin, että tavara suunnitellaan kestäväksi, korjattavaksi ja päivitettäväksi. Tämä tarkoittaa sitä, että tavaran voi korjata tai päivittää, jos se menee rikki.

- Esimerkki: Älypuhelimet vaihdetaan usein jo 3 vuoden jälkeen. Tästä syntyy valtava määrä e-jätettä eli elektronista jätettä! Pidä huolta puhelimesta, käytä sitä pitkään.

Kiertotalous: Ostetaan palvelua ei tavaraa

Palvelun ostaminen tarkoittaa sitä, että maksat vain palvelusta eli käytöstä, et itse tuotteesta. Kaikkea tavaraa ei ole pakko ostaa omaksi, vaan niitä voi lainata tai vuokrata. Silloin useampi ihminen voi käyttää samaa tavaraa. Tämä vähentää tarvetta tehdä uusia tavaroita.

Jos yritys vuokraa tavaran asiakkaalle, niin yritys omistaa tavaran. Asiakas maksaa ainoastaan käyttämisestä. Silloin yrityksen kannattaa pitää huolta siitä, että tavara on kestävä eikä mene heti rikki. Muuten yritys joutuu ostamaan asiakkaalle uuden.

- Esimerkki: Jos esimerkiksi tarvitset porakonetta yhden kerran vuodessa, ei sinun kannata ostaa porakonetta itsellesi vaan voit lainata tai vuokrata sen. Yritys, joka vuokraa porakoneita haluaa, että porakoneilla on pitkä käyttöikä.

Kiertotalous: Käytetään materiaalia viisaasti

Materiaaliviisaus tarkoittaa sitä, että materiaalia käytetään viisaasti tuotteen elinkaaren kaikissa vaiheissa.

- Vähennetään jätteen määrää, ei osteta turhaa tavaraa ja materiaalia
- Tuotteet suunnitellaan siten, että siihen ei käytetä turhaan esimerkiksi pakkausmateriaalia.
- Materiaalia ei tuhlata tai heitetä hukkaan.
- Jätteiden lajitteleminen on materiaaliviisasta, koska oikein lajitellut jätteet voi kierrättää eli käyttää uudestaan.
- Esimerkki: Ravintolassa suunnitellaan, kuinka paljon ruokaa ostetaan. Jos ruokaa ostetaan liikaa, sitä joudutaan heittämään pois. Ravintolassa raaka-aineesta käytetään kaikki osat. Ravintolassa ohjataan asiakkaita ottamaan ruokaa vain sen verran, kun he tarvitsevat. Jos ruokajätettä syntyy, se laitetaan biojätteeseen. Biojätteestä tehdään lämpöenergiaa, biokaasua ja kompostia.

Video 2: Katso Marttojen video jätteiden lajittelemisesta. Marttojen sivuilta löydät myös muita hyviä neuvoja kodin hoitamiseen. https://www.martat.fi/marttakoulu/kodinhoito/lajittelu-ja-kierratys/

Kiertotalous: Käytetään uusiutuvia luonnonvaroja

Uusiutuvia luonnonvaroja ovat esimerkiksi kasvillisuus, vesi, tuuli ja auringonvalo. Uusiutuvia luonnonvaroja voidaan käyttää joko materiaalina tai energiana. Uusiutuva materiaali ei kuluta loppuun uusiutumattomia luonnonvaroja. Uusiutuva materiaali usein myös maatuu eli se on biohajoava. Uusiutuva energia tarkoittaa sitä, että tuotteen elinkaaren aikana käytetään energianlähteenä uusiutuvaa energiaa. Uusiutuvasta energiasta ei muodostu merkittäviä määriä jätettä tai päästöjä verrattuna fossiilisten polttoaineiden käyttämiseen.

Kiertotalous: Jaetaan materiaalia

Meillä on olemassa erilaisia jakamispaikkoja, joissa voimme antaa, myydä, vuokrata tai lainata tavaroita, materiaalia tai raaka-aineita. Jakamispaikoissa voimme jakaa materiaalia, jota emme tarvitse, mutta jota joku muu saattaa tarvita. Tämä vähentää jätteeksi menevän tavaran määrää.

- Kirpputorit = Myydään käytettyjä tavaroita
- Internetsivut, kuten tori.fi = Myydään, annetaan käytettyä tavaraa
- Materiaalitori.fi = Yrityksille paikka jakaa materiaalia, kuten rakennusjätettä