Title: Eettiset näkökulmat
Course: Kestävän kehityksen edistäminen S2 (2023-2024) > Section: Osa 6: Etiikka

Mitä etiikka tarkoittaa?

Etiikka on filosofian ala, jossa tutkitaan sitä, mikä on oikein ja mikä on väärin? Etiikasta on olemassa monta erilaista suuntausta. Tässä on kaksi esimerkkiä:

- Ammattietiikassa mietitään, mitä saa tehdä ja mitä ei saa tehdä omassa ammatissa (työpaikan säännöt ja arvot). Esimerkiksi opettajan ammatissa täytyy kohdella opiskelijoita tasa-arvoisesti ja epätasa-arvoinen kohtelu on kiellettyä.
- Ympäristöetiikassa mietitään, minkälaisia asioita me ihmiset saamme tehdä ja mitä emme sen perusteella, minkälaisia seurauksia toiminnastamme on ympäristölle. Esimerkiksi roskien heittäminen maahan on kiellettyä, koska se vahingoittaa luontoa.
- Seuraamusetiikassa mietitään, minkälaisia seurauksia teolla tai valinnalla on. Voit esimerkiksi miettiä, ostatko uuden vai käytetyn puhelimen sen perusteella, minkälaisia seurauksia valinnallasi on? Voit miettiä seurauksia itsellesi, muille ihmisille ja ympäristölle.

Valintojen tekeminen

Etiikassa mietimme siis sitä, minkälaisia valintoja me teemme ja miksi? Kuinka otan muut huomioon töissä? Minkälaista ruokaa ostan? Miten liikun töihin? Monelta menen nukkumaan? Valintoihimme vaikuttaa moni eri asia:

- Arvot: Arvot tarkoittavat asioita, jotka ovat sinulle elämässäsi tärkeitä. Esimerkiksi terveys tai perhe ovat useimmille ihmisille tärkeitä arvoja. Osa arvoista pysyy samana läpi elämän, osa muuttuu. Arvot voivat muuttua esimerkiksi elämänkokemusten tai tiedon lisääntymisen vuoksi. Luontoon ja eläimiin liittyvät arvot liittyvät siihen miten tärkeitä luonto ja eläimet ovat meille. Suvaitsevaisuus on hyvä pysyvä elämänarvo muuttuvassa maailmassa.
- Moraali: Moraali tarkoittaa oikean ja väärän erottamista. Moraaliin kuuluu myös ymmärrys siitä, mitä seuraa, jos toimit väärin tai oikein.
- Velvollisuus: jokaisella on myös velvollisuuksia, joita meidän täytyy noudattaa huolimatta siitä, mitkä omat arvot ovat. Jokaisella on esimerkiksi velvollisuus noudattaa lakeja.
- Empaattisuus: empaattisuus tarkoittaa sitä, kuinka hyvin ymmärrämme toisen ihmisen elämäntilannetta. Osaatko miettiä asioita myös muiden ihmisten näkökulmasta? Entä osaatko ottaa muiden kulttuuritaustat huomioon?
- Tieto: Valintoihimme vaikuttaa myös se, kuinka paljon meillä on luotettavaa tietoa asiasta. Valintaa on vaikea tehdä, jos et tiedä mitä seurauksia valinnallasi on. Kestävään kehitykseen liittyy paljon erilaisia eettisiä valintoja, kuten ostanko uuden vai käytetyn tuotteen? Jos et tiedä, mitä hyötyjä tai haittoja käytetyn tuotteen ostamisesta seuraa, on valintaa silloin vaikea tehdä.

Työpaikan eettiset periaatteet

Työpaikoilla noudatetaan aina yhteisiä sääntöjä, jotka vaihtelevat ammattialoittain. Sääntöjen lisäksi työpaikan toimintaa ohjaavat työpaikan arvot. Arvojen ”listaaminen” ei kuitenkaan riitä, vaan lisäksi työpaikan pitää miettiä, miten arvot toteutuvat konkreettisesti käytännössä. Konkreettinen suunnitelma tai ohje on yleensä kerrottu työpaikan eettisissä periaatteissa (= code of conduct). Eettiset periaatteet on hyvä olla olemassa, jotta jokainen työpaikalla tietää, kuinka erilaisissa vaikeissakin tilanteissa tulisi toimia. Vastuullinen yritys ja työpaikka ottaa toiminnassaan huomioon kestävän kehityksen 4 osa-aluetta:

1. Sosiaalinen kestävyys = työturvallisuus, terveellinen ruoka, työhyvinvointi
2. Taloudellinen kestävyys = palkanmaksu, lomat,
3. Ekologinen kestävyys = materiaaliviisaus, energiaviisaus
4. Kulttuurinen kestävyys = yhdenvertaisuus ja tasa-arvo

Mieti! Minkälaisia periaatteita tai sääntöjä sinun ammatissasi pitää noudattaa?

Eettinen kuluttaminen

Kuluttaminen tarkoittaa ostamista. Voimme ostaa joko tavaroita (kuten tietokone) tai palveluita (kuten ravintolassa käyminen). Eettinen kuluttaminen tarkoittaa sitä, että pyrimme aiheuttamaan ostamisella mahdollisimman vähän haittaa ihmisille ja luonnolle.

Eettinen kuluttaja pohtii moni eri näkökulmia valintoja tehdessään: luontoarvot, ihmisoikeudet, luonnonvarojen säästyminen, hyvinvointi. Erilaiset vastuullisuusmerkit kertovat meille tietoa ostamistamme tuotteista. Jos esimerkiksi haluan ostaa pakastimen, joka kuluttaa mahdollisimman vähän energiaa, minun kannattaa ostaa pakastin, jonka energiamerkissä on luokka A. Jos taas haluan ostaa kahvia, jonka kasvattajille on maksettu oikeudenmukainen palkka, minun kannattaa ostaa kahvipaketti, jossa on reilun kaupan merkki.

Eettistä kuluttamista on myös miettiä, tarvitseeko välttämättä ostaa mitään, vai voinko korjata, lainata tai vuokrata saman asian (kuva 2).

Kuva: Eettinen kuluttaminen tarkoittaa sitä, että kun ostamme tavaroita, yritämme vähentää haitallisia vaikutuksia ihmisille ja luonnolle. Kuvitetut kuvat: Heidi Luomalehto.